b'\n_START_ARTICLE_\nJeff Chandler\n_START_SECTION_\nBiografia\n_START_PARAGRAPH_\nVa ser registrat, en n\xc3\xa9ixer, amb el nom d\'Ira Grossel. Va ser criat per la seva mare despr\xc3\xa9s que els seus pares es van separar en la seva infantesa. Va estudiar en l\'Erasmus Hall High School, on han estudiat moltes estrelles del cinema i del teatre. El seu pare estava connectat amb el m\xc3\xb3n dels negocis de restaurants i li va aconseguir treball com a caixer. Ell sempre va voler ser actor, per\xc3\xb2 les dificultats econ\xc3\xb2miques el van obligar a estudiar art i a treballar com a pintor de quadres encarregats per correu. Amb el temps va estalviar prou diners per fer un curs d\'actuaci\xc3\xb3, va treballar despr\xc3\xa9s breument a la r\xc3\xa0dio i m\xc3\xa9s endavant com a actor en una companyia d\'actors. El seu inici com a actor van ser en els anys quaranta, tant a la r\xc3\xa0dio com al teatre, interromputs per la segona guerra mundial. A finals dels quaranta comen\xc3\xa7a a actuar en pel\xc2\xb7l\xc3\xadcules per a Universal Studios, compamyia que l\'havia contractat. Va treballar amb directors de renom, com Fritz Lang (Cloak and Dagge), Robert Rossen (Johny O\'Clock), George Sherman (L\'espasa del desert)  o Elliot Nugent (Mr. Belvedere estudiant)._NEWLINE_El 1950 va participar en la pel\xc2\xb7l\xc3\xadcula Fletxa trencada, dirigida per Delmer Daves i protagonitzada per James Stewart i Debra Paget, on Chandler va interpretar a Cochise, que li va suposar la nominaci\xc3\xb3 per l\xe2\x80\x99Oscar al millor actor secundari i que es desenvolup\xc3\xa9s, en el cinema de Hollywood, el personatge del "bon indi" (o "el bon salvatge", com es coneix el mite de la literatura i del pensament europeu de l\xe2\x80\x99Edat Moderna). A partir d\'aqu\xc3\xad i durant tota la d\xc3\xa8cada no li va faltar el treball com a protagonista de destacades pel\xc2\xb7l\xc3\xadcules, com Travessia perillosa (Joseph M. Newman), Els germans Barbarroja (Charles Lamont), al costat de Maureen O\'Hara; Assalt al fort Clark (George Sherman), tamb\xc3\xa9 al costat de Maureen O\'Hara;  Bird of Paradise  (Delmer Daves), amb Debra Paget; Batalla a pas Apatxe (George Sherman); La c\xc3\xa0rrega dels indis sioux  (Lloyd Bacon), i Red Ball Express, de Budd Boeticher. Consagrat als papers de caps indis, encarnar\xc3\xa0 vegades Cochis: The Battle of Apache Pass, Taza, Son of Cochise. Tamb\xc3\xa9 va apar\xc3\xa8ixer a Atila, rei dels huns, de Douglas Sirk, i en cintes b\xc3\xa8l\xc2\xb7liques com The Lady Takes a Flyer (Jack Arnold) i Invasi\xc3\xb3 a Birm\xc3\xa0nia (Samuel Fuller), la seva \xc3\xbaltima pel\xc2\xb7l\xc3\xadcula (va morir abans de l\'estrena)._NEWLINE_Es va casar amb l\'actriu Marjorie Hoshelle el 1946, amb qui va tenir dues filles i de qui es va separar primer el 1954 i despr\xc3\xa9s definitivament i legalment, a sol\xc2\xb7licitud d\'ella, el 1957. Les seves dues filles van morir de c\xc3\xa0ncer, igual que la seva mare, una tia materna, un oncle i el seu avi._NEWLINE_Quan Sammy Davis, Jr. va perdre un ull en un accident i va estar en perill de perdre l\'altre, Chandler li\'n va oferir un dels seus: ell havia estat a punt de perdre un ull en un accident automobil\xc3\xadstic._NEWLINE_Va tenir una relaci\xc3\xb3 amorosa amb Esther Williams, qui va afirmar, en la seva autobiografia (1999), que va acabar la seva relaci\xc3\xb3 amb ell perqu\xc3\xa8 acostumava a vestir-se de dona._NEWLINE_Va donar p\xc3\xbablicament suport al govern d\xe2\x80\x99Israel, cosa que va provocar que la Rep\xc3\xbablica \xc3\x80rab Unida declar\xc3\xa9s el 1960 la prohibici\xc3\xb3 de totes les seves pel\xc2\xb7l\xc3\xadcules als pa\xc3\xafsos \xc3\xa0rabs._NEWLINE_Chandler mor als 42 anys d\'un enverinament a la sang, causada per un bistur\xc3\xad oblidat en una intervenci\xc3\xb3 quir\xc3\xbargica, poc despr\xc3\xa9s del rodatge de la pel\xc2\xb7l\xc3\xadcula Merrill\'s Marauders'